পহেলগাঁওয়ের পরিস্থিতি নিয়ে শাহর সঙ্গে ফোনে কথা রাহুলের

নয়াদিল্লি: পহেলগাঁওতে (Pahalgam) জঙ্গিদের গুলিতে অন্তত ২৭ জন পর্যটকের মৃত্যুর পর থেকেই ক্ষোভে ফুঁসছে দেশবাসী। নিহতদের মধ্যে পশ্চিমবঙ্গেরও তিন জন রয়েছেন। এই হামলায় প্রত্যাঘাত চাইছে দেশবাসী। প্রধানমন্ত্রী নরেন্দ্র মোদি ও আশ্বস্ত করেছেন, হামলায় জড়িত কাউকে রেয়াত করা হবে না। জঙ্গি হামলার পর সেখানকার পরিস্থিতি কী? জানতে স্বরাষ্ট্রমন্ত্রী অমিত শাহের (Amit Shah) সঙ্গে ফোনে কথা বললেন রাহুল গান্ধী (Rahul Gandhi)। বুধবার সকালে এক্স হ্যান্ডেলে এনিয়ে একটি পোস্ট করেছেন রাহুল গান্ধী। মৃতদের পরিবারের পাশে থাকার আশ্বাস দেওয়ার ও সুবিচারের দাবি জানিয়েছেন।

জঙ্গি হামলায় রক্তাত্ত ভূস্বর্গ। পহেলগাঁওয়ে ২৭ জন পর্যটককে খুন করেছে সন্ত্রাসবাদীরা। পহেলগাঁও হামলায় পাক মদতের বিষয়টি জোরালো হতেই সার্জিক্যাল স্ট্রাইক নিয়ে প্রশ্ন উঠতে শুরু করেছে! এই ঘটনায় মোদি সরকারের সমালোচনা করেছেন রাহুল গান্ধী। লোকসভার বিরোধী দলনেতার কথায়, ‘কাশ্মীরে স্বাভাবিক পরিস্থিতি ফিরে এসেছে’— সরকার যে দাবি করে তা ফাঁপা। এর দায় সরকারকে নিতে হবে। বুধবার রাহুল গান্ধী এক্স হ্যান্ডেলে লিখেছেন, “স্বরাষ্ট্রমন্ত্রী অমিত শাহ, জম্মু ও কাশ্মীরের মুখ্যমন্ত্রী ওমর আবদুল্লা এবং প্রদেশ কংগ্রেস সভাপতির সঙ্গে পহেলগাঁওয়ের ভয়ংকর জঙ্গি হামলা নিয়ে কথা হয়েছে। বর্তমান পরিস্থিতির সম্পর্কে জেনেছি। এই ঘটনায় আক্রান্তরা বিচার চাইছে।” এদিকে সৌদি আরব থেকে দেশে ফিরেই দিল্লি বিমানবন্দরে নিরাপত্তা সংক্রান্ত বিষয়ে জয়শঙ্কার ও ডোবালের সঙ্গে জরুরি বৈঠক করেন। কেন্দ্রীয় মন্ত্রিসভার নিরাপত্তা সংক্রান্ত কমিটির (সিসিএস) জরুরি বৈঠক ডাকলেন প্রধানমন্ত্রী নরেন্দ্র মোদি।